Зы очкори Iейкъым
«Чайка» (Песчанокопское) — «Спартак-Налшык» (Налшык) — 1:1 (1:1). Песчанокопское. Чайкэ И. П. и цIэр зезыхьэ «Центральный» стадион. ШыщхьэуIум и 4-м. ЦIыху 600 еплъащ.
Судьяхэр: Шафеев (Волгоград), Тибилов (Владикавказ), Мирошник (Ставрополь).
«Чайка»: Цицилин, Дубовой (Придюк, 76), Губанов, Сериков, Каляшин, Гудаев, Мугинов (Васильев Андрей, 53), Карташов, Хохлачёв, Руденкэ Влад. (Гордеочук, 68), Обозный (Руденкэ Валерий, 72).
«Спартак-Налшык»: Щоджэн Б., Муслуев, Шахтиев, Абазэ А., Миронов С. (Лелюкаев, 55), Ахриев, Магомадов (Пащты, 65), Каркаев (Мэшыкъуэ Хь., 70), Михайленкэ (Медников, 59), Гугуев, ЛIуп (Алиев Р., 46).
Дагъуэ къыхуащIащ: Гудаевым, Сериковым, Абазэ А., Каляшиным, Пащтым.
Топхэр дагъэкIащ: Обозный, 32 (1:0). Гугуевым, 44 (пенальтикIэ) (1:1).
Мэрем кIуам «Спартак-Налшыкыр» Песчанокопское къалэм щыIущIащ щIыпIэ «Чайка»-м. Нэгъабэрей зэхьэзэхуэм еплIанэ увыпIэр щызыубыда хэгъэрейхэм я унэм уащыпэщIэтыныр тынш зэрымыхъунур гурыIуэгъуэт. ИкIи пэж дыдэу «Чайка»-м зэIущIэр нэхъ жыджэру къыщIидзащ. ЕтIуанэ дакъикъэр екIуэкIыу арат Хохлачёвыр зэуа топыр зымащIэкIэ налшыкдэсхэм я гъуэм щыщхьэпрылъэтам. ПсынщIэу бжыгъэр къызэIуихыну Iэмал иIащ Каляшинми. «Спартак-Налшыкым» и гъуащхьэхъумэхэм набдзэгубдзаплъагъэ яфIэкIуэдар къэзыгъэсэбэпа гъуащхьэхъумэныкъуэр гужьеигъуэм ихуэри, топым тэмэму техуакъым. Налшыкдэсхэм я лъэныкъуэкIэ ерыщагъ хэлъу ипэкIэ зэрыкIуэтэным хущIэкъурт ЛIупыр. Гудаевым топыр къытри-хауэ ипэкIэ зизыча Ислъам хэгъэрейхэм я футболистым хабзэм къемызэгъыу къигъэувыIащ, арщхьэкIэ штрафнойм зыри кърикIуакъым.
ЗэIущIэм и 28-нэ дакъикъэм бжыгъэр къызэIуихыным пэгъунэгъу дыдэ хуэхъуат Магомадовыр. Штрафнойм иту ар зэуа топым ерагъыущ къызэрыригъэгъэзар хэгъэрейхэм я гъуащхьэтетым, ауэ абы кIэлъеуэжын зыри а щIыпIэм итакъым. Ди щIалэхэм къахукъуэкIа Iэмалыр къамыгъэсэбэпыфа щхьэкIэ, дакъикъиплI дэкIри, «Чайка»-м бжыгъэр къызэIуихащ. «Спартак-Налшыкым» и гъуащхьэхъумэ Мироновымрэ Муслуевымрэ Песчанокопскэм и футболист яIэщIэкIам топыр штрафноймкIэ къитащ икIи ар къызыIэрыхьа Обознэм и гупыр япэ иригъэщащ — 1:0.
Топ къыхудагъэкIам нэхъри зэщIигъэуIуа налшыкдэсхэр жыджэру ебгъэрыкIуэ хъуащ. ЗэIущIэм и япэ Iыхьэм и кIэух дакъикъэхэм хьэщIэхэм я текъузэныгъэм сэбэпынагъ къыпэкIуащ. Штрафнойм иту гъуэм и лъэныкъуэмкIэ ди щIалэхэм ящыщ зы еуа нэужь, топыр хэгъэрейхэм я гъуащхьэхъумэхэм язым и Iэм техуащ — пенальти. Ар зыгъэзэщIа Гугуевым зы Iэмали гъуащхьэтетым къыхуигъэнакъым — 1:1.
ЕтIуанэ Iыхьэр «Чайка»-м нэхъ жыджэру къыщIидзэжащ. 46-нэ дакъикъэр екIуэкIыу ахэр зэуа топым ерагъыущ Щоджэным къызэрыригъэгъэзар. АрщхьэкIэ зэпыу имыIэу ебгъэрыкIуэ хэгъэрейхэм, сытми, «Спартак-Налшыкым» и гъуэм топ къыдагъэкIащ. Ауэ абы щхьэкIэ еуа футболистыр офсайдым итауэ къэзылъыта судья нэхъыщхьэ Шафеевым топыр хибжакъым. Куэд дэмыкIыу «Спартак-Налшыкым» зэхъуэкIыныгъэ зыбжанэ иригъэкIуэкIащ. Мироновым и пIэкIэ Лелюкаевыр къихьащ, губгъуэм и кум къыщыхутащ Пащтыр. КъаруущIэ къызыхыхьа ди щIалэхэр нэхъ жыджэр къэхъужащ икIи ебгъэрыкIуэн щIадзащ. Ерыщу ипэкIэ кIуатэ пэтми, хьэщIэхэм кIэухыр къехъулIэртэкъым. Контратакэ шынагъуэ закъуэтIакъуэхэр къызэзыгъэпэщ «Чайка»-м текIуэныгъэр зыIэригъэхьэным зымащIэщ иIэжар. Карташовыр лъэщу зэуа топым ерагъыущ «Спар-
так-Налшыкым» и гъуащхьэ-
тет Щоджэным къызэрыригъэгъэзар. ИкIэм-икIэжым, нэхъ лъэщыр зэхэмыкIауэ зэIущIэм хухаха зэманыр иухащ.
Къапщтэмэ, зэIущIэр налшыкдэсхэм къайхъулIауэ жыпIэ хъунущ — я унэ ущыIэу «Чайка»-м очко къыфIэпхьыныр мы лъэхъэнэм куэдым тыншу яхузэфIэкIыну фэ теткъым.
Иджы щыгъуазэ фыхуэтщIынщ Урысей Федерацэм футболымкIэ и етIуанэ дивизионым и «Ипщэ» гупым щекIуэкI зэхьэзэхуэм хыхьэу иужьу зэхэта джэгугъуэм кърикIуа бжыгъэхэм. Мис ахэр: «Динамо» (Ставрополь) — СКА (Дон Iус Ростов) — 3:3, «Академия» (Дон Iус Ростов) — «Дружба» (Мейкъуапэ) — 2:2, «Биолог-Новокубанск» (Прогресс) — «Ангушт» (Нэзрэн) — 2:1, «Легион Динамо» (Мэхъэчкъалэ) — «Спартак-Владикавказ» (Владикавказ) — 3:3, «IэфIыпс» (IэфIыпс) — «Черноморец» (Новороссийск) — 2:0, «Армавир» (Армавир) — «Мэшыкъуэ-КМВ» (Псыхуабэ) — 2:0. «Кубань-2» (Краснодар) — «Краснодар-2» (Краснодар) зэIущIэр жэпуэгъуэм и 3-м екIуэкIынущ.
«Спартак-Налшыкым» и къыкIэлъыкIуэ зэIущIэр Урысейм и Кубокыр къэхьыным хухэхауэ щытынущ. Нобэ ди щIалэхэр Нэзрэн щыIущIэнущ щIыпIэ «Ангушт»-м.
ЖЫЛАСЭ Замир.
